Oululainen Minima Processor kertoi saaneensa siemenrahoituskierroksensa päätökseen. Yhtiö on saanut kerättyä yhteensä 5,5 miljoonan euron sijoituspotin vajaan vuoden aikana.

Maaliskuussa kerrottiin Miniman saaneen 1,7 miljoonan euron tukirahoituksen EU:lta.

Minima kehittää vikasietoisia ja virtapihejä prosessoreita, joiden avulla voidaan tuottaa älykkäitä mikrokoon laitteita, jotka kestävät esimerkiksi suurta kylmyyttä tai paineenvaihtelua.

Viimeisin yhtiön rahoittajista on Lifeline Ventures. Aiemmin Minimaan ovat sijoittaneet muun muassa VTT VEntures, Aalto-yliopisto ja joukko enkelisijoittajia.

Minima on kertonut tehneensä sopimuksen kansainvälisen puolijohdetoimittajan kanssa, mutta ei ole julkistanut asiakkaan nimeä. Minima käy paraikaa uusia neuvotteluja Yhdysvalloissa ja Kiinassa.

Minimalla on toimintaa Oulun lisäksi myös Espoossa.